《苦风》
明代·廖衷赤

玄冬日暮风萧索，倒卷黄沙入城郭。城头木落天阴阴，不堪更把尊罍酌。

石岸崩颓大雪侵，避缴猿鹤号空林。三十年来厌兵甲，铁骑金铙惊客心。

乡关有梦归未得，破艇孤灯半欲熄。夜来翘首望南云，潇湘一带兵气黑。

相逢鸿雁尽哀鸣，故园旧事空相忆。拥衾不寐数踌躇，风打舟篷到日出。

作者简介：廖衷赤，字荩孟。程乡（今梅州梅县）人。明唐王隆武元年（一六四五）举人。食贫力学，诗酒自娱。著有《五园集》等。清光绪《嘉应州志》卷二三有传。